Polisie soek bende transitorowers by BadplaasAl drie wagte is ernstig in die ongeluk beseer. (Foto: SA Polisie) Die polisie is op soek na ŉ bende rowers wat Maandag kort voor 17:00 op ŉ geldwa van Fidelity in die omgewing van Badplaas toegeslaan het. Die rowers het die geldwa sowat 12 km buite Badplaas, op die Barberton-pad, met ŉ Toyota Land Cruiser gestamp. Die geldwa het geen begeleidingsvoertuig gehad nie. Dit is oopgeblaas en ŉ ongenoemde bedrag geld is gebuit, sê kapt. Lucy Sekgotodi, woordvoerder van die Valke. Die drie Fidelity-wagte is ernstig beseer in die ongeluk en is na die Mbuleni-hospitaal in Elukwatini geneem. Die aanvallers het ‘n wit Toyota Land Cruiser gebruik om in die geldwa vas te jaag. (Foto: SA Polisie) Dit is onbekend hoeveel aanvallers betrokke was en geen inhegtenisnemings is nog gedoen nie. ŉ Vuurwapen wat aan Fidelity behoort, is buite die voertuig gekry en die polisie het beslag gelê op nog twee voertuie wat op die Nkomati-mynpad verlate agtergelaat is. Die ondersoek moet ook die status van die Audi, met registrasienommer JC16DF GP, bepaal, terwyl ŉ Toyota-bakkie, met registrasienommer KF63JN GP, vroeër vandeesmaand in eMalahleni as gesteel aangemeld is.